**Descrierea sumară a investiției**

**Extindere sistem de management al traficului în Municipiul Bistrița**

Proiectul „Extindere sistem de management al traficului în Municipiul Bistrița” are ca scop îmbunătățirea capacității administrației publice de a gestiona traficul la nivel local, precum și creșterea atractivității serviciilor de transport public local în detrimentul autovehiculului personal. În cadrul implementării proiectului, se vor achiziționa echipamente care permit interoperabilitatea cu sistemul de management al traficului care va fi implementat prin cele 2 proiecte aflate în curs de execuție prin POR 2014-2020, Linia Verde și Reconfigurarea străzilor Gării – Decebal – Andrei Mureșanu – Năsăudului, cu rolul de a-l completa.

Propunerea continuă abordarea folosită până acum în municipiu, de a permite dirijarea circulației prin intermediul girațiilor și nu propune modificarea sau remodelarea intersecțiilor în care au fost amenajate girații. Propunerea implică asigurarea posibilității de acordare a priorității de trecere pentru vehiculele de transport public local prin sensurile giratorii.

Pentru extinderea sistemului inteligent de prioritizare a transportului public, sunt necesare următoarele:

* introducerea semaforizării pentru autovehicule, pietoni și bicicliști în apropierea sensurilor giratorii;
* montarea senzorilor inteligenți care pot comunica / recunoaște vehiculele de transport public;
* dotarea vehiculelor de transport public cu senzori care comunică cu cei instalați pe carosabil;
* introducerea dotărilor suplimentare pentru trecerile de pietoni semaforizate, astfel încât să permită acordarea priorității autobuzelor / microbuzelor;
* extinderea dotărilor centrului de comandă și asigurarea software-urilor necesare, altele decât cele achiziționate în cele 2 proiecte aflate în curs de implementare.